Polisielede binnekort gevonnis oor vals klagte van rassismeAnnemarie Oosthuizen (Foto: Solidariteit) Twee lede van die Suid-Afrikaanse Polisiediens (SAPD) sal na verwagting vandeesweek gevonnis word nadat hul vroeër vanjaar skuldig bevind is op verskeie kriminele klagte, insluitend crimen injuria. Dít nadat hulle hul eertydse bevelvoerder, lt.kol. Annemarie Oosthuizen, vals aangekla het van rassisme. Solidariteit sal more saam met Oosthuizen in die Klerksdorpse streekshof in Stilfontein verskyn om strafverswarende getuienis teen die twee polisielede te lewer, sê Renate Barnard, ŉ sektorkoördineerder by Solidariteit. Dié verskyning volg nadat vonnisoplegging op 19 Julie uitgestel is. Die twee polisiebeamptes is reeds in Junie vanjaar skuldig bevind aan aanranding, regsverydeling, meineed en crimen injuria. “Die skuldigbevinding van die twee SAPD-lede was reeds ŉ groot oorwinning, nie net vir Oosthuizen en Solidariteit nie, maar vir elke ander SAPD-lid teen wie vals klagtes van rassisme gelê word,” sê Barnard. Volgens Barnard sal die vonnisoplegging dit duidelik stel dat lukrake aanwending van die raskaart waar dit nie geregverdig is nie, nie meer deur ons howe geduld sal word nie. Maroela Media het vroeër berig Oosthuizen het reeds in 2017 dissiplinêre stappe ingestel teen die twee junior lede onder haar bevel wat hulself skuldig gemaak het aan wangedrag deur sonder toestemming of verlof nie vir werk op te gedaag nie. In reaksie op die dissiplinêre stappe het die twee adjudant-offisiere ŉ klag van crimen injuria teen Oosthuizen geopen deur aan te voer dat sy die k-woord gebruik het om na hulle te verwys. ŉ Voormalige intern, Elizabeth Sechele, het egter na vore getree om teen hulle te getuig, al is sy ook later geïntimideer en het sy vir haar lewe gevrees. Oosthuizen is tydens ŉ departementele verhoor van die SAPD onskuldig bevind op al die aanklagte van wangedrag. Tydens die verhoor is ook bevind dat die adjudant-offisiere en hul getuie blatant onder eed leuens vertel het.